《行至徐方行》
明代·张名由

扁舟溯修阻，行行至徐方。
岸昃衡山转，城孤背水藏。
河广日滔滔，谁云一苇航。
怫郁鱼龙怒，沮洳鹿豕场。
泠风迢递宇，落日参差樯。
杏坛既寥寥，石室亦茫茫。
汉唐事干戈，雄长恃金汤。
挽输饷燕云，控驭带淮扬。
险巇惟一线，络绎周八荒。
危亭尚崔巍，双鹤无翱翔。
此意不可得，吾词慨以慷。

作者简介：（1526—1604）苏州府嘉定人，初名凡，字公路。通古今学，好奇计。家在安亭，有田亩童仆，一旦弃去为贫人，读书谈道。北历燕、赵、齐、魏之郊，游古战场，辄慷慨悲歌。工诗，有诗集。